רם שפע

נעוריו ושירות צבאי

שפע נולד בקיבוץ גבעת חיים איחוד, בנם של תמר, גננת בעברה, וגרשון שפע, שחיין אולימפי, אלוף אירופה לגילו בשחייה תחרותית. בוגר בית הספר "מעיין שחר". עם תום לימודיו התנדב לשנת שירות בפנימיית "בית הילד" בתל אביב, ולאחר מכן התגייס לצה"ל ושירת כתומך לחימה באחת מהמחלקות המבצעיות של יחידת שלדג.
לאחר שירותו הצבאי עבר להתגורר במושב עין יהב בערבה, שם עבד בחקלאות במשך כשנה. לאחר מכן טס לטיול במזרח, במסגרתו התנדב במשך כחצי שנה בעמותת "תבל בצדק", ארגון יהודי הפועל ברחבי העולם בסוגיות מרכזיות בנושאי עוני עולמי, פערים חברתיים והרס סביבתי ושימש גם כחונך ומנטור לאוכלוסיות מצוקה. עם שובו לישראל החל לעבוד בעמותת "אחריי!". במסגרת פעילות הכנה לקראת שירות משמעותי בצה"ל, שפע ריכז את תוכנית בתי הספר בירושלים במשך שנתיים והיה מעורב בתהליכי פיתוח ארוך טווח בארגון. בתקופה זו אף הוענק לו פרס מתנדב מצטיין מטעם מנכ"ל העמותה.
בשנת 2012 החל את לימודיו לתואר ראשון במסגרת החממה ליזמות חינוכית במכללת סמינר הקיבוצים. במקביל לתואר למד לתעודת הוראה בהיסטוריה ומקרא. בשנת 2016 החל ללמוד ללימודי תואר שני במדיניות ציבורית באוניברסיטת תל אביב.

פעילות סטודנטיאלית

בסוף שנת 2012 נבחר לעמוד בראשות אגודת הסטודנטים במכללת סמינר הקיבוצים ברוב גדול. במהלך כהונתו כיו"ר האגודה הוביל מספר מהלכים ומאבקים: מאבק בתשלום של 7,500 ש"ח נוסף לשכר הלימוד לכל הגננות במכללה], לאחר מאבק שכלל הפגנות במכללה ואף השבתת לימודי הסטודנטיות, הדרישה בוטלה; מאבק תקציבי עבור כלל הסטודנטים לחינוך בישראל לעצירת תשלום עבור קורסים רוחביים (עזרה ראשונה, זהירות בדרכים ועוד), שעליהם נאלצו לשלם תוספת מעבר לשכר הלימוד; במהלך כהונתו הכניסה האגודה נציגות סטודנטיאלית להנהלה האקדמית של המכללה; במסגרת הכניסה להנהלה האקדמית יזם מהלך שבו נוסח תקנון אקדמי לסגל המכללה, ובנוסף הסכימה המכללה להאריך את תקופת המבחנים.
בסוף שנת 2014 נבחר לתפקיד סגן יושב ראש התאחדות הסטודנטים והסטודנטיות בישראל. שפע התמודד ביחד עם גלעד ארדיטי, אשר נבחר באותה העת ליושב ראש ההתאחדות. במהלך כהונתם תוקן חוק זכויות הסטודנט ולראשונה נכללה בו הכרה בהתאחדות הסטודנטים הארצית כארגון היציג של הסטודנטים בישראל.
בנובמבר 2016 נבחר ברוב מוחץ לתפקיד יו"ר ההתאחדות, כשהתמודד ביחד עם ענבר הוכברג, אשר נבחרה במקביל לכהן כסגנית היו"ר. מתוקף תפקידו זה כיהן גם כחבר במועצה להשכלה גבוהה, כנציג הסטודנטים במועצת ההנדסאים והטכנאים וכדירקטור בחברת איסתא ליינס, הנמצאת בבעלות חלקית של התאחדות הסטודנטים. אחת מפעולותיו הראשונות כיו"ר הייתה לפתוח תקן רשמי בהתאחדות לנציגות עבור הסטודנטים מהמגזר החרדי.
במהלך כהונתו, הוציאה ההתאחדות בפעם הראשונה את דו"ח מצב הצעירים שבעקבותיו הודיעה השרה לשוויון חברתי, גילה גמליאל, על החלטת ממשלה בדבר הקמת רשות צעירים שתפעל לקידום סוגיות הנוגעות לצעירים בישראל. בשנת 2018 ביוזמת התאחדות הסטודנטים הסכים משרד התחבורה להקצות תקציב לשיפור התחבורה הציבורית למוסדות להשכלה גבוהה.
בספטמבר 2018 נבחר לקדנציה נוספת כיו"ר ההתאחדות, יחד עם שלומי יחיאב שנבחר לכהן כסגן יו"ר. בקדנציה זו הצליחו להשלים את הסדרת התקנות להתאמות עבור סטודנטים לקווי למידה, זאת לאחר עשור של מאבק בנושא.

חבר הכנסת

ב-3 בפברואר 2019 הודיע על התפטרותו מתפקיד יו"ר ההתאחדות ועל הצטרפותו למפלגת חוסן לישראל, בהובלת בני גנץ. הצעד ועיתויו (חודשים ספורים לאחר שנבחר לקדנציה נוספת) עוררו ביקורת ציבורית ושפע הואשם בניצול תפקיד יו"ר התאחדות הסטודנטים לצורך קידום פוליטי אישי. לאחר השתלבות המפלגה ברשימת כחול לבן, הוצב במקום ה-29 ונבחר לכנסת ה-21.

חיים אישיים

נשוי לאפרת רסנר שפע ואב לילד. מתגורר בקיבוץ גבעת חיים איחוד.